70 éves korában elhunyt Benke László, többszörös világbajnok magyar mesterszakács és mestercukrász – írja az atv.hu.

A leggyakrabban, részben a tévéműsora miatt is, Laci bácsiként emlegetett mesterszakács a Wikipédia szerint 1966-ban a Szabadság Szállóban lett hidegkonyhafőnök, ezután a Tihanyi Motel, majd a Gundel Étterem séfhelyetteseként dolgozott. 1972-ben Párizsban a Magyar Ház séfje, 1974-től a Gundel Károly vendéglátóipari iskola tanára volt 18 évig, „Kiváló pedagógus” kormánykitüntetéssel ismerték el.

1988-ban a frankfurti szakácsolimpián a regionális csapat vezetőjeként megnyerte a nemzetek nagydíját, 1992-ben Mátyás Király Éttermet üzemeltette, ami a „Legjobb Étterem” címet kapta. 1996-ban a Magyar Gasztronómiai Szövetség életműdíjjal tüntette ki.

Benke László legutóbb 2017-ben került a figyelem középpontjába, amikor egy mikroblogon összeszedték számos kétséges gasztronómiai megoldását, amire ő egy lapinterjúban úgy reagált, hogy ő a népi hagyományokat őrzi és külföldön is ötven éve népszerűsíti a magyar konyhát. Az ATV-n Laci bácsi konyhája címmel hetente jelentkező főzős műsora volt.